Rahaton

Rahaton a Hobbitmajsz ábrázolásában, ezúttal kalaptalanul

### Legfontosabb események

- Hegyhon önálló politikai státuszának megerősítése és egyenjogúságának visszaállítása - Kairun kán kitiltása a Fejedelem Földjéről

### Végzete

Dr. Øren McToby megöli a tündekarddal

**Rahaton** Hegyhon helytartója volt a IV-V. Birodalmi Években. Meghatározó uralkodóként és a diplomácia kiváló művelőjeként tartják számon. Uralkodása alatt az **I. Bergar** torremori császár által leigázott Hegyhon a fokozatos és kiegyensúlyozott fejlődés útjára lépve állt talpra, lett újra erős és egyenrangú fél a hódítók által korábban létrehozott egyenlőtlen államszövetségben.

Feltűnő ismertetőjegye volt széles karimájú kalapja, amit helytartóként korona helyett viselt. A Fejedelem Földjéről máig fennmaradtak olyan térképek, mik Hegyhont emiatt kalappal jelölik.

## Élete a trónra lépés előtt

Rahaton a IV. Birodalmi Évben érkezett Hegyhonba, Alex con Alír uralkodásának idején és hamarosan csatlakozott a szerveződő Királyi Titkosszolgálat (KTSZ) állományához. A KTSZ-ben ismerkedett meg a későbbi I. Darpharinnal és Baljic McTobyval, akik a későbbiekben szintén figyelemre méltó politikai karriert futottak be az országban. Miután Alex con Alír lemondott a trónról, Rahaton közvetlen tanácsadói tisztséghez jutott Darpharin udvarában kiváló politikai kapcsolatainak köszönhetően. Sändeon ostroma után I. Achman el Hakim lett a király az országban, aki bár eleinte komoly fegyverfölényhez juttatta Hegyhont a másik két királysággal szemben, egy ponton beleunt a háborúskodásba és nem volt hajlandó több figyelmet fordítani a külföldi fenyegetettségre. Ezt kihasználva I. Bergar torremori uralkodó elfoglalta Hegyhont és császárrá kiáltotta ki magát. Achman halálával Rahaton vállalta a felelősséget, hogy tárgyaljon a hódítókkal, és hamarosan sikerült is tűzszünetben megállapodniuk. Diplomáciai sikereit látva a nép bizalmat szavazott neki, és a IV. Birodalmi Év utolsó napjaiban uralkodójukká emelték.

## Hegyhon Helytartója

Az V. Birodalmi Év elején I. Bergar császár hatályba léptette a **Pragmatica Sanctiot**, amely Hegyhon és Torremor alá- és fölérendelt viszonyáról rendelkezett. A törvénnyel Hegyhon megszűnt mint önálló királyság és Torremor provinciája lett. A hegyhoni koronát a torremori fővárosba, Mirendonba vitték, így a Hegyhont illető fegyverek, hadierő és területek Torremor gazdagságát gyarapították. Hegyhon a teljes államcsőd szélén állt, az egy évvel korábbi háborúkban a kincstár teljesen kiürült. Azt a kevés aranyat, amit a hadjáratok után megmaradt az országban, a lakosság féltve rejtegette. Rahaton, kinek ekkorra már kabinetjét erősítette Iber Siberius kincstárnok és Wilfred kancellár, új valutát vezetett be az országban. Megjelent a Hegyhoni Váltó, az első papírpénz a Fejedelem Földjén, amely 1:5 arányban váltotta a Kétkoronás aranyat. Pár nap alatt a pénzforgás megélénkült, és a helytartó kincstára a háború előtti időket elérő szintre gyarapodott.

A helytartó diplomáciai sikereihez hozzájárult Hendzar mágus, aki nemcsak varázslóiskolát vitt Hegyhonban, hanem egyidejűleg megalapította a **Nemesi Akadémiát** is, hogy kiművelt vezetők sokaságával gyarapítsa a fellendülőben lévő országot. Rahaton uralkodói attitűdje merőben különbözött a Fejedelem Földjén ekkoriban megszokott vetezőkétől. A történelem ezen szakaszában alig találunk királyt, legyen az bármelyik országból, aki ne indított volna hadjáratot, ne rúgott volna fel békeegyezményt, ne kapaszkodott volna kényszeresen saját királysága vélt felsőbbrendűségének illúziójába. Rahaton megnyugvást hozott a külpolitika zűrzavarába és hamarosan elnyerte Bergar császár bizalmát. Lépésről lépésre addig finomíttatta a Pragmatica Sanctiot, amíg a Torremor és Hegyhon közötti különbségek csupán névlegesek maradtak. Ezen a ponton pedig nem használta ki visszaszerzett katonai erejét, hanem korábbi megállapodásukhoz hűen hagyta, hogy Bergar had élvezze a császári címet a két ország felett.

A császár és a helytartó együtt megszervezték a **Birodalmi Fekete Sereget**, hogy megálljt parancsoljanak a sändeoni **Kairun kánnak**, aki ezekben a napokban minden írott és íratlan szabályt keresztülhágva járt Torremorba és Hegyhonba, és nem riadt el attól sem, hogy úgy fegyelmezze és büntesse az országok polgárait, mintha saját alattvalói volnának. A Fekete Sereg Sändeon elé vonult, és parancsszóval kitiltotta a kánt a felső királyságok területéről. Kairun kán népe látván, hogy uralkodójuk büszkeségén ilyen csorba esett, aznap este végeztek is vele. Őt követte a trónon **II. Kalador**.

Rahaton helytartó úgy tűnt, képes egyben tartani országát, és megalapozni a békés együttélést a Fejedelem Földjén. Egy valami volt csupán, mi elkerülte a bölcs uralkodó figyelmét. Mint ahogy senki más se, ő se látta meg, miként szövik a Sötét Druidák éjszakánként tervüket. A Káoszfa démoni hatalmától megtébolyodott pszichiáter, **Dr. Øren McToby** egy véres hajnalon szíven szúrta Rahatont Hegyhon legszentebb fegyverével, a tündekarddal. Így vált hegyhon helytartója a Káoszfa első áldozatává.